Små til middelsstore (ofte 3 – 6 mm), avlange, svarte snutebiller med lang og tynn snute. Oversiden er naken, kraftig skulpturert og matt. Hodet er forholdsvis lite. Den lange snuten kan ikke legges inn i en fure mellom framhoftene og holdes ofte framoverrettet, den er gjerne litt lengre enn resten av hodet + pronotum. De knebøyde antennene sitter festet litt utenfor midten av snuten, og ender i en spoleformet klubbe. Fasettøynene er nokså store og utstående. Brystskjoldet er trapesformet, kraftig innsmalnet forover, svært tett og kraftig punktert. Dekkvingene er ovale, betydelig bredere enn pronotum, med kraftige punktrader. Beina er kraftige, middels lange, lårene med en skarp tann på undersiden nær spissen.